b'\n_START_ARTICLE_\nChar 2C\n_START_SECTION_\nFCM 1A\n_START_PARAGRAPH_\n1917\xc2\xa0m. buvo pagamintas demonstracijoms FCM 1A tankas. Jis buvo 8,35\xc2\xa0m ilgio, 2,8\xc2\xa0m plo\xc4\x8dio, 1,98\xc2\xa0m auk\xc5\xa1\xc4\x8dio korpusas, o su bok\xc5\xa1teliu tanko auk\xc5\xa1tis siek\xc4\x97 3 metrus. \xc5\xa0is gaminys buvo pirmasis tankas, apsaugotas nuo galingo sprogimo pramu\xc5\xa1imo i\xc5\xa1 prie\xc5\xa1tankinio ginklo. Tanko priekis ir visas bok\xc5\xa1telis buvo dengtas 35\xc2\xa0mm plieno \xc5\xa1arvais, korpuso vir\xc5\xa1us tur\xc4\x97jo 15\xc2\xa0mm \xc5\xa1arv\xc4\x85, \xc5\xa1onai ir galas buvo apsaugoti 21\xc2\xa0mm \xc5\xa1arvo sluoksniu. Bendras versijos svoris siek\xc4\x97 41,4 tonos._NEWLINE_Prad\xc5\xbeioje planuota, jog \xc5\xa1\xc4\xaf tank\xc4\x85 tur\xc4\x97jo valdyti 7 \xc5\xbemon\xc4\x97s, ta\xc4\x8diau perskirs\xc4\x8dius \xc4\xafgulos u\xc5\xbeduotis, jam valdyti u\xc5\xbeteko 6 \xc5\xbemoni\xc5\xb3._NEWLINE_\xc5\xa0iame prototipe buvo vienas Renault pagamintas 12 cilindr\xc5\xb3 variklis, turintis 220 AG, kuris prie 1200 apsuk\xc5\xb3 per minut\xc4\x99 leido pasiekti 10 km/h greit\xc4\xaf. Minimalus tanko greitis buvo 2 km/h. Tur\xc4\x97jo mechanin\xc4\x99 transmisij\xc4\x85 su diskine pavara. O 600\xc2\xa0mm plo\xc4\x8dio vik\xc5\xa1rai leido pasiekti 0,6 kg/cm\xc2\xb2 spaudimo \xc4\xaf \xc5\xbeem\xc4\x99 rodikl\xc4\xaf._NEWLINE_Po s\xc4\x97kmingo demonstracinio pasirodymo nuspr\xc4\x99sta pagaminti 100 tank\xc5\xb3, ta\xc4\x8diau greitai projektas buvo nutrauktas nepagaminus n\xc4\x97 vieno i\xc5\xa1 planuot\xc5\xb3 tank\xc5\xb3.\n_START_SECTION_\nChar 2C\n_START_PARAGRAPH_\n1919\xc2\xa0m. baland\xc4\xaf prisimintas sunkiojo tanko projektas, buvo u\xc5\xbesakyta patobulinti FCM 1A projekt\xc4\x85._NEWLINE_Naujasis tankas gavo 45\xc2\xa0mm storio priekinius \xc5\xa1arvus, \xc5\xa1on\xc5\xb3 ir galo apsauga padidinta iki 22\xc2\xa0mm \xc5\xa1arvo plok\xc5\xa1\xc4\x8di\xc5\xb3. Korpusas buvo prailgintas iki 12 metr\xc5\xb3. Tankas sv\xc4\x97r\xc4\x97 69 tonas. J\xc4\xaf var\xc4\x97 du varikliai po 200 AG, sujungti elektrine transmisija, kuri leido pasiekti maksimal\xc5\xb3 15 km/h greit\xc4\xaf. Visame tanke i\xc5\xa1d\xc4\x97styti 7 bakai leido sutalpinti 1260l kuro, kas u\xc5\xbetikrino 140\xc2\xa0km veikimo nuotol\xc4\xaf. Tur\xc4\x97jo 75\xc2\xa0mm patrank\xc4\x85._NEWLINE_\xc4\xaegul\xc4\x85 sudar\xc4\x97 12 \xc5\xbemoni\xc5\xb3: vairuotojas, tanko vadas, taikytojas, u\xc5\xbetaisytojas, keturi kulkosvaidininkai, mechanikas, elektrikas, mechaniko arba elektriko pad\xc4\x97j\xc4\x97jas, radijo ry\xc5\xa1io operatorius._NEWLINE_Kaip ir buvo planuota, pagaminta 10 tank\xc5\xb3, visi jie buvo pavadinti pagal istorines Pranc\xc5\xabzijos provincijas: An\xc5\xbeu, Beri, Bretan\xc4\x97, Elzasas, Normandija, Pikardija, Provansas, Puatu, Turenas ir \xc5\xa0ampan\xc4\x97. 1939\xc2\xa0m. tankas \xe2\x80\x9eNormandija\xe2\x80\x9c buvo pervadintas \xc4\xaf \xe2\x80\x9eLarraine\xe2\x80\x9c.\n_START_SECTION_\nOperacijos\n_START_PARAGRAPH_\nTankai daugiausiai naudoti propagandai, ta\xc4\x8diau prasid\xc4\x97jus 1939\xc2\xa0m. mobilizacijai buvo \xc4\xaftraukti \xc4\xaf 51-ojo bataliono sud\xc4\x97t\xc4\xaf ir atgabenti prie Zigfrido linijos._NEWLINE_Prasid\xc4\x97jus karui, 1940\xc2\xa0m. bir\xc5\xbeelio 10 d., gele\xc5\xbeinkeliu bandyta i\xc5\xa1gabenti tankus \xc4\xaf piet\xc5\xb3 Pranc\xc5\xabzij\xc4\x85, ta\xc4\x8diau vokie\xc4\x8diams susprogdinus traukin\xc4\xaf nutarta tankus susprogdinti. Ma\xc5\xbeiausiai sprogdinim\xc5\xb3 pa\xc5\xbeeistas tankas \xe2\x80\x9e\xc5\xa0ampan\xc4\x97\xe2\x80\x9c buvo naci\xc5\xb3 pagrobta ir kaip karo trof\xc4\x97jus atgabenta \xc4\xaf Berlyn\xc4\x85. \xc5\xa0is tankas paslaptingai dingo 1948\xc2\xa0m. Ryt\xc5\xb3 Vokietijoje.'